ASPECTE ACTUALE PRIVIND CREAREA FORŢEI EUROPENE DE REACŢIE RAPIDĂ

 

1. Necesitatea creării Forţei de Reacţie Rapidă 

 

Ideea necesităţii unei apărări europene nu este nouă. Pentru prima dată, s-a vorbit de ea la începutul anilor '50, la iniţiativa “părinţilor fondatori" ai Europei: Robert Schumann şi Jean Monnet. Întâmpinând o puternică opoziţie din partea parlamentarilor francezi, care nu doreau o alianţă cu o Germanie considerată încă un inamic, Comunitatea Europeană a apărării a fost abandonată, liderii europeni mulţumindu-se cu o construcţie lentă, tehnocratică şi discretă a ceea ce avea să devină, în 1992, Uniunea Europeană. Semnat la data de 7 februarie a acelui an, Tratatul de la Maastricht se bazează pe trei “piloni”, unul dintre aceştia fiind “Politica Externă şi de Securitate Comună” (PESC).

“La mai puţin de o lună de la parafarea acestei promisiuni de conlucrare, principalele state europene se găseau însă în faţa incoerenţelor lor, facilitând implozia Bosniei-Herţegovina prin diplomaţiile lor pluraliste, aproximative şi, uneori, de-a dreptul antagonice. Această Europă “în ordine dezordonată” şi-a manifestat incompetenţa şi pe teren, atunci când căştile albastre franceze şi britanice, nucleul forţei de protecţie a Naţiunilor Unite, au trebuit să asigure funcţionarea episodică a podului aerian deasupra oraşului Sarajevo, distribuirea de ajutoare umanitare condiţionată de bunul plac al agresorului şi interpunerea între părţile beligerante. Soluţia nu a putut interveni decât în luna septembrie 1995, în urma ultimului masacru al unor civili în capitala bosniacă: după trei săptămâni de bombardamente zilnice ale avioanelor NATO, sârbii acceptau să înceteze lupta şi să se aşeze la masa negocierilor. Avioanele de vânătoare americane se dovediseră eficiente, iar europenii, complet umiliţi: incapabili de a duce la bun sfârşit această operaţiune, ei au fost nevoiţi să cerşească ajutorul NATO, adică al SUA.” 

“Organizarea unei iniţiative europene de securitate şi de apărare este o încercare de a da o replică acelei umilinţe”, concluzionează astăzi un înalt funcţionar al UE. O iniţiativă ce a prins deja contur, îndeosebi în Anglia.

La summit-ul franco-britanic de la Saint-Malo de la sfârşitul anului 1998, premierul Tony Blair se angaja ferm în favoarea unei apărări europene - un fapt considerat fără precedent de către analiştii politici, mai întâi deoarece, alături de Franţa, Marea Britanie este singura ţară europeană ce dispune de o armată înzestrată cu mijloace de planificare, care-i permit operaţiuni de lungă durată în zone îndepărtate, dar şi pentru că Anglia a fost întotdeauna cea mai “atlantistă” dintre statele europene. 

În perioada 20-22 noiembrie 2000, la Bruxelles, a avut loc Conferinţa Uniunii Europene de angajare a Capacităţii de Apărare, eveniment care a reprezentat un pas important pentru transpunerea în practică a hotărârilor luate la Helsinki în 1999 privind crearea unei structuri militare care să devină scheletul unei forţe europene de reacţie rapidă. Ţările membre ale UE s-au angajat, la acea dată, să asigure pentru Forţa comună de Reacţie Rapidă un efectiv de 100.000 de militari, 400 de avioane de luptă şi 100 de nave maritime.

Majoritatea analiştilor politici consideră că, în acest moment, Identitatea Europeană de Securitate şi Apărare (IESD) este încă în mare măsură teoretică. Ea ar trebui să se concretizeze, în anul 2003, într-un efectiv de cel puţin 60.000 de oameni din ţările membre UE, dotat cu o logistică ce le-ar permite să evolueze pentru o perioadă de un an de zile în zone aflate la distanţă. Misiunile acestui corp european, ale cărui prime unităţi ar urma să fie operaţionale încă de la finele acestui an, se vor limita la sarcinile ce au fost precizate la reuniunea de la Petersberg: misiuni umanitare şi de evacuare, precum şi de menţinere ori de restabilire a păcii. Liderii europeni doresc, de asemenea, să se poată sprijini pe mijloacele comune ale Pactului Nord-Atlantic (în principal o flotă de avioane Awacs) dacă celelalte ţări ale alianţei nu doresc să participe la operaţiunile luate în calcul. Aceştia doresc să aibă, de asemenea, acces la resursele NATO în termeni de planificare - adică la cei 12.000 de oameni ai Marelui Cartier General al Puterilor Aliate în Europa (SHAPE).

Problema creării forţei de reacţie rapidă trebuie, în acest moment, să găsească o soluţie pentru două chestiuni deosebit de importante apărute în ultima perioadă: “veto”-ul Turciei la Consiliul Atlanticului de Nord şi respingerea Tratatului de la Nisa de către Irlanda. 

 

2. Problemele generate de poziţia Turciei

 

Candidată la aderarea la Uniunea Europeană, dar amânată din cauza unui “comportament necorespunzător”, Turcia - care este membră a NATO - are mijloacele de a întârzia, dacă nu chiar de a împiedica o apropiere între cele două foruri. Ea solicită să i se examineze mai bine situaţia, îndeosebi în problema Ciprului.

“Nu vom fi niciodată ostaticii Turciei!”, a avertizat - la o reuniune cu uşile închise - un ministru european al apărării. În mod public, desigur, relaţiile dintre UE, Turcia şi NATO nu sunt decât de perfectă înţelegere, armonie flexibilă şi contacte diplomatice intense.

Recent reactivată în registrul “gestionării crizelor”, ideea unei apărări europene este în prezent paralizată de ceea ce poate fi considerat un veto al Turciei în cadrul NATO. Recentul summit de la Budapesta, care a reunit ţările europene şi membrii NATO în perioada 29-30 mai a.c. a constituit, totuşi, prilejul pentru anunţarea unui acord în acest sens. Acest acord rămâne să se concretizeze şi în fapt: diplomaţi şi înalţi funcţionari negociază, de o bună perioadă de timp, pentru înfrângerea ultimelor reticenţe ale părţii turce. Discuţiile dezvăluie ambiţiile, suspiciunile şi, uneori, criticile diferiţilor membri ai Alianţei Nord-Atlantice. De asemenea, negocierile obligă UE şi SUA să-şi formuleze mai precis noile concepte de apărare.

Turcia se foloseşte de întreaga influenţă de care dispune pentru blocarea negocierilor. Concret, Turcia îşi utilizează dreptul de veto în cadrul Alianţei Atlanticului de Nord pentru a frâna coordonarea dintre UE şi NATO - aflată încă în faza de început. “Noi nu dorim ca Europa să aibă acces automat la mijloacele NATO, atâta vreme cât problema participării noastre la IESD nu este reglementată”, a precizat Onur Oymen, şeful delegaţiei turce la NATO. Astfel, autorităţile turce speră să obţină un fel de drept de observare în cadrul procesului de decizie privind intervenţiile europene. O participare ce s-ar putea transforma rapid într-un drept de veto nedorit, desigur, de UE. “Procesul decizional trebuie să rămână politic şi, prin urmare, numai de competenţa membrilor UE”, a precizat un ambasador european. Turcia a fost acceptată în calitate de candidat la integrare europeană în anul 1999, dar negocierile în vederea aderării nu au început încă, europenii impunându-i acesteia serioase reforme. “Atâta vreme cât nu suntem membrii Uniunii, nu putem accepta să ne poată fi puse sub semnnul întrebării interesele”, a mai declarat Onur Oymen. După cum apreciază analiştii, lucrul de care se tem cel mai tare autorităţile turce este ca viitorul corp european să nu intervină într-o zi în zona Mării Egee ori în Cipru. Acest din urmă caz este cel mai problematic: ripostând unei lovituri de stat puse la cale de junta militară ce era la conducere la Atena şi care viza anexarea insulei de către Grecia, armata turcă a debarcat în Cipru în anul 1974 şi nu a mai plecat de atunci. Un număr de 30.000 de militari se află pe poziţii pe treimea nordică a teritoriului cipriot, unde a fost proclamată Republica Turcă a Ciprului de Nord, recunoscută doar de Turcia. Eforturile Naţiunilor Unite pentru reunificarea insulei au rămas zadarnice, iar Turcia refuză să continue negocierile.

Criticile Turciei la adresa UE sunt cu atât mai puternice, cu cât aceasta este pe cale să permită aderarea Ciprului, fără ca ciprioţii turci să fi acceptat să participe la negocierile de aderare. Diplomaţia turcă se cramponează, în ceea ce o priveşte, de o ipotetică recunoaştere a Ciprului de Nord ca stat independent. Premierul turc, Bulent Ecevit, a pledat din nou, de curând, pentru o împărţire a insulei în două state distincte, după modelul Cehiei şi Slovaciei. Consiliul de Securitate Naţională al Turciei - care reuneşte elita politică şi militară a ţării - a avertizat recent că o aderare a Ciprului la UE ar avea “consecinţe negative” asupra păcii şi stabilităţii în zonă. Pentru a încerca să îi facă pe turci să cedeze la capitolul IESD, UE le oferă acestora asigurări în privinţa faptului că o consultare a ţărilor din cadrul NATO care nu sunt membre ale UE va fi deveni un proces sistematic de îndată ce vor fi angajate mijloacele Alianţei, dar autorităţile turce continuă să fie reticente. “Dacă suntem deosebit de atenţi, este pentru că avem motive. Pe vremea când se punea problema lărgirii Uniunii Europei Occidentale (UEO), ni se promisese că vom fi primii care vom intra, iar în final nu am fost decât asociaţi”, a declarat Onur Oymen.

“În faza actuală a tratativelor, se pare că Turcia a acceptat să-i lase pe europeni să aibă acces automat la mijloacele de planificare tactică ale NATO. Mijloacele de planificare strategică nu i-ar fi accesibile Europei decât treptat, Turcia păstrându-şi dreptul de veto prin prezenţa sa în cadrul Consiliului Atlanticului de Nord, în care deciziile sunt luate cu unanimitate de voturi. În particular, diplomaţii occidentali apreciază că Turcia nu a făcut decât să cedeze în faţa motivelor europenilor şi americanilor, producând, totodată, o imagine extrem de negativă. Turcii sunt foarte buni atunci când este vorba să-şi tragă singuri un glonţ în picior, a comentat un înalt responsabil al NATO care cunoaşte bine Turcia; dacă nu reuşim să edificăm un pilon european în cadrul NATO, toată arhitectura alianţei va avea de suferit. În prezent, poziţia turcă minează credibilitatea organizaţiei şi este probabil că SUA vor face ordine”.

SUA admit că nu înţeleg reticenţele turcilor: “ţinând cont de diferitele procese de consultare, este imposibil ca Turcia să poată fi ţinută la distanţă de o operaţiune ce i-ar privi securitatea ori interesele”, remarca un diplomat american. Dar şi autorităţile americane au câteva îndoieli cu privire la IESD: “obiectivul a 60.000 de cadre operaţionale în 2003 pare puţin credibil, termenul de 2010 pare mai probabil”, adăuga diplomatul, care preciza că “pentru a fi credibilă, Europa trebuie să consimtă, în primul rând, la un efort bugetar”.

Administraţia Bush este ea însăşi pe cale de a-şi reface conceptele în materie de apărare, iar acestea nu vor mai fi definite decât în lumina viitorului vot în privinţa bugetului, ce va avea loc în cursul verii. Priorităţile afişate în prezent - scutul spaţial antirachetă şi consolidarea mijloacelor de obţinere a informaţiilor prin satelit - fac, în mare măsură, ca apărarea să fie, centrată pe sistemul american.

3. Poziţia Irlandei privind Tratatul de la Nisa

 

Irlanda a respins recent, prin referendum, ratificarea Tratatului de la Nisa, blocând intrarea în vigoare a documentului, esenţial atât pentru proiectele de extindere a Uniunii Europene cât şi pentru punerea în practică a ideilor privind crearea forţei de reacţie rapidă. 

Vicepremierul irlandez, Mary Harney, a recunoscut eşecul referendumului - 54% dintre participanţi au votat “contra” ratificării - exprimându-şi decepţia, dar promiţând că va respecta alegerea făcută de electorat. “Rezultatul este o decepţie, nu numai pentru noi, dar şi pentru partenerii noştri europeni şi, în special, pentru ţările est-europene candidate la aderare”, a spus aceasta. “Referendumul demonstrează că oamenii au îngrijorări legitime privind direcţia în care se îndreaptă UE”, a adăugat M. Harney, precizând că majoritatea alegătorilor a exprimat aceste preocupări, prin votul negativ. 

“Pentru cei care nu văd cu ochi buni tendinţa consolidării autorităţii UE în defavoarea autorităţii guvernelor naţionale, votul irlandez este ridicat la rang de mare exerciţiu democratic. Poporul a vorbit! Este o uşoară exagerare, pentru ca referendumul irlandez a avut loc, înfundat într-un mare absenteism. A votat doar 32,9% din electorat. Votul negativ, însă, rămâne”. 

Absenteismul irlandez ar putea fi pus în legătură cu faptul că instituţiile europene nu se bucură de prea multă încredere. O caracteristică a referendumului - teama - are cauze palpabile. Irlanda, ţară cu una dintre cele mai robuste economii din UE, stadiu la care a ajuns folosind fonduri UE, nu doreşte să-şi piardă privilegiile. Irlandezii se tem că împărţind fonduri şi noilor membri după primirea lor, ei vor primi mai puţin din “tortul cel mare”, apreciază analiştii. Imaginea mediatizată a unui ţăran polonez care ar intra în UE cu două văcuţe, dar cu mari pretenţii de a fi sprijinit, a “prins” printre alegători. “Banii noştri vor ajunge la fermierii polonezi” a avertizat, în timpul campaniei, Anthony Coughlan, secretarul Platformei Naţionale, care a militat pentru un vot negativ. “Nu a fost nimic în Tratatul de la Nisa care să fie bun pentru Irlanda, care să motiveze oameni” a susţinut acesta.

Irlandezilor le este teamă de imigrarea forţei de muncă, după extinderea UE. O ţară care a umplut lumea de emigranţi nu acceptă uşor imigraţia, observă comentatorii politici. “Ei văd ca în jurul Dublin-ului au şi apărut ghetouri ale diverselor etnii, care şi-au găsit refugiul în Irlanda în ultimii ani, iar extrapolarea acestei situaţii nu este pe placul populaţiei autohtone. În sfârşit, dar nu în cele din urmă, irlandezii se tem şi de ce ar putea aduce pentru ei Forţa de Reacţie Rapidă a UE. Irlanda, ţară neutră prin tradiţie, nu se poate să nu se neliniştească de viitorul ei şi în acest context.” 

Comisarul european pentru extindere, Günter Verheugen, a apreciat că rezultatul negativ al referendumului nu va împiedica punerea în practică a prevederilor Tratatului de la Nisa. “Rezultatul unui referendum dintr-o ţară nu poate bloca cel mai important proiect al Uniunii Europene”, a declarat el. Comisarul european a apreciat că respingerea tratatului de către Irlanda nu va afecta extinderea şi că lucrurile vor continua să progreseze în acelaşi ritm, încercându-se, în acelaşi timp, găsirea unei noi soluţii. 

Oficialii Uniunii Europene vor organiza câteva reuniuni de urgenţă, cu uşile închise, pentru a încerca să găsească o soluţie la criza provocată de respingerea ratificării Tratatului. Respingerea Tratatului de către alegătorii irlandezi a provocat o criză politică în UE comparabilă cu cea generată de respingerea de către Danemarca, în 1992, a Tratatului de la Maastricht.

Analiştii politici consideră că soluţia cea mai probabilă pentru liderii UE ar fi modificarea Tratatului de la Nisa, pentru a-l face acceptabil pentru irlandezi şi organizarea unui nou referendum. Oficialii de la Bruxelles resping însă posibilitatea de a renegocia complet tratatul, întrucât liderii “Celor 15” ar găsi cu greu un nou compromis, iar aceasta ar lua prea mult timp.

Prima sarcină a guvernului irlandez ar fi să identifice cauzele respingerii Tatatului. Autorităţile irlandeze vor da explicaţii partenerilor din celelalte ţări ale Uniunii Europene cu privire la motivele votului negativ asupra tratatului. “Cei 15” vor încerca apoi să negocieze un protocol care să ofere unele concesii irlandezilor, pe care îl vor anexa la Tratat. Protocolul va oferi Irlandei posibilitatea de a rămâne în afara forţei militare comune de reacţie pe care UE trebuie să o creeze până în 2003, irlandezii temându-se că înfiinţarea acestei forţe de reacţie rapidă va dăuna statutului de neutralitate al ţării lor.

Printr-o metodă asemănătoare a fost depăşită şi criza din 1992. Şefii de stat şi guvern din UE au negociat o decizie care permitea guvernului danez să rămână în afara unor politici ale UE nedorite de cetăţenii din Danemarca, aceştia acceptând, în final, prevederile Tratatului de la Maastricht, după un al doilea referendum, în 1993.

Liderii UE trebuie, totuşi, să acţioneze rapid şi să prezinte în scurt timp un protocol acceptabil pentru irlandezi, pentru ca un al doilea referendum asupra Tratatului să poată fi organizat la timp în Irlanda, înainte ca termenul-limită pentru ratificarea Tratatului, sfârşitul anului 2002, să expire. 

Analiştii politici constată că în ţările candidate la UE domnesc îngrijorarea şi descurajarea mascate, totuşi, de un optimism afişat. “Vom găsi soluţii” afirma ministrul de externe ungar, Janos Martonyi. Ministrul de externe ceh, aprecia că “extinderea nu este în pericol”. Slovacia consideră că “votul irlandez nu este o veste bună pentru Europa”. Preşedintele polonez, Aleksander Kwasniewski, îl apreciază ca “o veste tristă”. Presa belgiană consideră că “irlandezii au dat o palmă Bruxelles-ului”, temă preluată şi de presa britanică. “Ca o ironie, remarcă “Financial Times”, Republica Irlanda va pierde aproape sigur cea mai mare parte a subvenţiilor de la Bruxelles, indiferent de extinderea Uniunii, datorită prosperităţii pe care a cunoscut-o în ultima vreme”. Presa germană multumeşte irlandezilor că au readus în discuţie viitorul Europei, iar presa italiană îi felicită că s-au revoltat “împotriva unui acord obscur, de neînţeles, extravagant”.

